[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 20.5.2009

COM(2009) 249 окончателен

СЪОБЩЕНИЕ НА КОМИСИЯТА ДО СЪВЕТА

относно преговорите за Протокол към Рамковата конвенция на ООН по изменението на климата и за изменение на Протокола от Киото

СЪОБЩЕНИЕ НА КОМИСИЯТА ДО СЪВЕТА

относно преговорите за Протокол към Рамковата конвенция на ООН по изменението на климата и за изменение на Протокола от Киото

Преговорите за бъдещия международен режим във връзка с изменението на климата протичат в две паралелни работни групи, съответно към Рамковата конвенция на ООН относно изменението на климата (РКОНИК) и към Протокола от Киото: Специалната работна група за съвместни действия в дългосрочен план съгласно Конвенцията (Ad Hoc Working Group on Long-term Cooperative Action under the Convention, AWG-LCA) и Специалната работна група за допълнителни ангажименти за страните от Анекс I към РКОНИК, по реда на Протокола от Киото (Ad Hoc Working Group on Further Commitments for Annex I Parties under the Kyoto Protocol, AWG-KP).

Общността и държавите-членки са се ангажирали с постигането през декември 2009 г. в Копенхаген на едно глобално и широкообхватно споразумение по въпросите, свързани с изменението на климата. Това споразумение би могло да бъде съставено под различни юридически форми. Например, то би могло да представлява широкообхватно изменение на Протокола от Киото, или нов Протокол към РКОНИК. Възможно е също и съчетание на инструменти — такива, които са обвързващи и такива, които не са правно обвързващи.

За да бъде сключено в Копенхаген едно правно обвързващо споразумение, трябва да бъдат спазени известни процедурни изисквания. За тази цел е необходимо текстът на всяко едно предложение за нов протокол, или за изменение на съществуващия, да бъде предложен от страна по Конвенцията поне шест месеца преди срещата в Копенхаген (съгласно „правилото за шестте месеца“).

Към края на месец април тази година в секретариата на РКОНИК бяха получени няколко предложения на страни по Конвенцията. Едно от тях — предложението на Япония за нов Протокол към РКОНИК, е в съответствие с правилото на РКОНИК за шестте месеца. Следователно, съществува възможност в Копенхаген да бъде приет нов Протокол към Конвенцията. Досега не е внесено официално предложение, попадащо в рамките на Протокола от Киото. За да бъде запазена и възможността за широкообхватно изменение на Протокола от Киото, Европейската комисия предлага на предстоящата осма среща на AWG-KP (която ще се проведе от 1 до 12 юни 2009 г.), при отсъствие на адекватни предложения от другите страни по Конвенцията, да бъде предприето следното:

1. Общността и държавите-членки да предложат за приемане от Петнадесетата конференция на страните в Копенхаген (COP 15) едно широкообхватно изменение на Протокола от Киото, по реда на неговия член 20;

2. Съдържанието на предложението за изменение би могло да представлява съчетание на последните преговорни текстове, представени от председателя на AWG-KP, и на последните текстове, внесени от Общността и държавите-членки в секретариата на РКОНИК;

3. Общността и държавите-членки да декларират, че това предложение се прави за да бъдат спазени процедурните изисквания за приемане по време на Петнадесетата конференция на страните по Конвенцията на нов протокол или на изменение на съществуващия протокол, без това предложение да предрешава тяхната крайна позиция в преговорите.

Общността и държавите-членки следва да проявяват близко сътрудничество на Петнадесетата конференция на страните по Конвенцията и на съответните подготвителни срещи, за да се осигури, че какъвто и правен инструмент да бъде приет на тази конференция, той ще съответства на целите, формулирани в приетите на 3 март 2009 г. заключения на Европейския съвет, както и на евентуални допълнителни заключения, които могат да бъдат приети във връзка с конференцията.